Ehdotus neuvoston asetukseksi (EY) tukijärjestelmästä tiettyjen peltokasvien viljelijöille annetun asetuksen (ETY) N:o 1765/92 tietyistä säännöksistä poikkeamisesta /* KOM/97/0360 lopull. - CNS 97/0196 */



Virallinen lehti nro C 267 , 03/09/1997 s. 0079



Ehdotus neuvoston asetukseksi (EY) tukijärjestelmästä tiettyjen peltokasvien viljelijöille annetun asetuksen (ETY) N:o 1765/92 tietyistä säännöksistä poikkeamisesta (97/C 267/13) KOM(97) 360 lopull. - 97/0196 (CNS) (Komission esittämä 10 päivänä heinäkuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 42 ja 43 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että neuvoston asetuksella (ETY) N:o 1765/92 (1) käyttöön otetun tiettyjen peltokasvien viljelijöiden tukijärjestelmän mukaisesti yleiseen järjestelmään perustuvien korvausmaksujen saamiseksi viljelijöiden on poistettava käytöstä ennalta vahvistettu prosenttiosuus viljelyalastaan; tämä prosenttiosuus on tarkistettava suhteessa tuotannon ja markkinoiden kehitykseen, viljamarkkinat ovat tasapainottuneet kyseisen järjestelmän käyttöönotosta sisämarkkinoiden kulutuksen lisääntymisen johdosta; tämä tilanne yhdessä alhaisen varastotason ja vakaiden markkinahintojen kanssa on lisäksi aiheuttanut sen, että julkiset varastot ovat huomattavasti vähentyneet ja viljan hinnat yhteisössä ovat vakaat, viljamarkkinoiden nykyiset suhdanteet huomioon ottaen ja yhteisön asemaa maailmanmarkkinoilla vaarantamatta olisi vahvistettava pellonpoisto-osuus viimeistään 15 päivästä tammikuuta 1998 alkaen markkinointivuoden 1998/99 osalta ja keskeytettävä ylimääräisen pellonpoiston soveltaminen perusviljelyalojen ylittyessä markkinointivuonna 1997/98; tämän seurauksena on syytä lieventää kasteltujen viljelyalojen ylittymisestä säädettyä seuraamusta, ja pellonpoistovelvoitteen siirron yhteydessä 17,5 prosentin poistettavaa perusosuutta korotetaan 3 prosentilla; tätä korotusta olisi mukautettava perusosuuden ja siirrosta aiheutuvan korotuksen välisen suhteen säilyttämiseksi vastaavanlaisena perusosuuden alentamisen jälkeen; edellä mainittua korotusta ei pitäisi soveltaa ympäristöllisesti herkkien alueiden pellonpoistovelvoitteen siirron yhteydessä, ON ANTANUT TÄMÄN ASETUKSEN: 1 artikla Poiketen asetuksen (ETY) N:o 1765/92 7 artiklasta markkinointivuonna 1998/99 - mainitun asetuksen 1 artiklassa tarkoitettu pellonpoistovelvoite vahvistetaan viideksi prosentiksi, - mainitun asetuksen 7 kohdan toisessa luetelmakohdassa tarkoitettu korotus vahvistetaan yhdeksi prosenttiyksiköksi. Korotusta ei kuitenkaan sovelleta siirtoihin, jotka suuntautuvat ympäristötavoitteiden kohdealueena oleville erityisille alueille. 2 artikla Jos perusviljelyala ylittyy markkinointivuonna 1997/98, asetuksen (ETY) N:o 1765/92 2 artiklan 6 kohdan toisessa luetelmakohdassa tarkoitettua ylimääräistä pellonpoistoa ei sovelleta. 3 artikla Poiketen asetuksen (ETY) N:o 1765/92 3 artiklan 1 kohdan kuudennesta alakohdasta kasteltujen viljelyalojen enimmäismäärän ylittyessä markkinointivuonna 1997/98 kasteltujen alojen korvausta alennetaan joka tapauksessa suhteessa todettuun ylitykseen. 4 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL L 181, 1.7.1992, s. 12, asetus sellaisena kuin se on viimeksi muutettuna asetuksella (EY) N:o 922/97 (EYVL L 133, 24.5.1997, s. 1).